Nafarroako Parlamentuko Mahaiak, 2011ko irailaren 1ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

1. Izapidetzeko onartzea José Fernando Ibiltzieta Olleta jaunak aurkeztutako galdera, Enplegu Plana egiteari eta onesteari buruzkoa.

2. Nafarroako Parlamentuko Aldizkari Ofizialean argitara dadin agintzea.

3. Nafarroako Gobernuari igortzea, Legebiltzarreko Erregelamenduko 192. artikuluak agindutakoari jarraikiz, idatzizko erantzuna bidal dezan.

Iruñean, 2011ko irailaren 2an

Lehendakaria: Alberto Catalán Higueras

GALDERAREN TESTUA

Bildu-Nafarroa parlamentu-taldeko foru parlamentari Fernando Ibiltzieta Olletak, Legebiltzarreko Erregelamenduaren babesean, honako galdera hau egin du, Nafarroako Gobernuko Landa Garapen, Industria, Enplegu eta Ingurumeneko kontseilariak idatziz erantzun diezaion:

2011n amaituko da IV. Enplegu Plana, eta haren emaitzak kontraesankorrak dira. Kontuan hartuta talde eta alderdi guztien hauteskunde programetan garrantzi handia eman zaiola enplegua sortzeari, eta uste dugulako lehentasunezkoa eta funtsezkoa dela Parlamentuko talde guztien artean adostutako enplegu plan berezi bat abian jartzea berehala, foru parlamentuari honek ondokoa jakin nahi du:

1) Zer epe dauzka aurreikusita Nafarroako Gobernuak Enplegu Plana prestatu eta onesteko?

2) Zer irizpide hartuko dira kontuan hura prestatzeko?

3) Nafarroako Gobernuak jarraitu behar al du zenbait eragilerekiko agertzen duen bazterketa-politikarekin, orain arte ELA eta LAB sindikatuekin egin duen moduan?

4) Zein akats atzeman dira eta zer ondorio atera dira aurreko enplegu planetatik, ikusirik azken urteotan langabeziak izan duen gorakada?

5) Zenbat diru, ekarpen arruntak eta bereziak kontuan hartuta, bideratuko da plan berri horretara, kontuan hartuta haren ezaugarriak –premiazkoa, lehentasunezkoa eta talde politiko eta eragile sozial guztiek eskatutakoa–, eta aurrekontuetako zer kontusailen kargura?

Iruñean, 2011ko abuztuaren 9an

Foru parlamentaria: Fernando Ibiltzieta Olleta

